SKRIFTLIG FORESPØRGSEL E-1587/02

af Glyn Ford (PSE) til Kommissionen

(5. juni 2002)

Om: Transportselskabers ansvar

Kan Kommissionen i fortsættelse af mine forespørgsler om transportselskabers ansvar (E-0488/02 E-0493/02)(1) og dens svar af 4. april 2002 oplyse følgende:

Kan Kommissionens svar på forespørgslen om at nægte en potentiel asylansøger adgang til et fly, fordi et luftfartsselskab er bange for at få en bøde, fortolkes derhen, at Kommissionen deler den opfattelse, som stadig hyppigere fremføres, at de kontraherende parter ifølge Genève-konventionen er forpligtet til at tilbyde forfulgte personer beskyttelse, men ikke til at sikre, at de forfulgte personer har midler til at nå til deres territorium for at søge beskyttelse? I stedet at pålægge transportselskaberne den opgave at kontrollere indvandringen og kræve adgangsvisa er derfor ikke ifølge dem, der deler denne opfattelse, i modstrid med Genève-konventionen. Hvis Kommissionen ikke deler denne holdning, hvilke opfattelse har den da?

(1) EFT C 301 E af 5.12.2002, s. 45.

Samlet svarafgivet på Kommissionens vegne af Antonio Vitorinopå skriftlige forespørgsler E-1587/02, E-1588/02, E-1589/02,E-1590/02, E-1591/02, E-1592/02, E-1593/02 og E-1594/02

(9. juli 2002)

Alle det ærede medlems otte spørgsmål vedrører direkte spørgsmålet om transportselskabers ansvar og bør derfor besvares samlet.

Med hensyn til det ærede medlems generelle spørgsmål:

Der mindes om, at Kommissionen allerede har givet en udtømmende oversigt over sin stilling og aktiviteter vedrørende transportselskabers ansvar i sin skriftlige besvarelse af 4. april 2002 på seks skriftlige forespørgsler (E-488/02 to E-493/02(1), som det ærede medlem havde fremsat. Der henvises i dette svar til indholdet heraf.

Med hensyn til de yderligere detaljerede punkter, som det ærede medlem anfører:

- Forespørgsel E-1587/02: i de igangværende trepartsmøder mellem eksperter, der tilrettelægges af Kommissionen som en direkte opfølgning af den rundbordsdiskussion om transportselskabers ansvar, der fandt sted den 30. november 2001, sigter Kommissionen mod at fremme en åben og konstruktiv dialog mellem alle berørte parter om specifikke aspekter af transportselskabers ansvar. Det ærede medlems spørgsmål vil utvivlsomt blive drøftet på disse ekspertmøder. Kommissionen har bemærket, at der er divergerende fortolkninger af og meninger om forholdet mellem bestemmelserne i Genève-konventionen fra 1951 og spørgsmålet om adgang til andre staters territorier for personer, der ønsker at forlade deres eget land med henblik på asyl i et andet land. Der er endnu ikke fundet nogen løsning på disse forskellige meninger på internationalt plan.

- Forespørgsel E-1588/02: som allerede fremhævet i ovennævnte svar finder Kommissionen, at det er nødvendigt at finde en balance mellem det legitime mål med at forebygge og bekæmpe illegal immigration og behovet for at undgå unødvendige byrder for industrien. Det helt specifikke spørgsmål fra det ærede medlem vil helt sikkert blive drøftet på de ovennævnte ekspertmøder.

- Forespørgsel E-1589/02: Kommissionen har taget den dom til efterretning, som den britiske højesteret afsagde den 5. december 2001 i sagen Roth International GmbH et al. v Home Office. Kommissionen bemærker ligeledes, at dommen er appelleret.

- Forespørgsel E-1590/02: i modsætning til det, det ærede medlem antyder i sin forespørgsel, har Kommissionen aldrig udbedt sig fuldt harmoniseret lovgivning for transportselskabers ansvar, som gælder for alle transportmidler. I det ovennævnte svar af 4. april 2002, erklærede Kommissionen, at spørgsmålet om transportselskabers ansvar i øjeblikket ikke er fuldstændig harmoniseret på europæisk plan og konkluderede, at det er nødvendigt at overveje, hvordan der kan gøres fremskridt på europæisk plan. Fundamentet til disse overvejelser lægges i øjeblikket med ovennævnte rundbordsdrøftelser om transportselskabers ansvar, og Kommissionen finder det ikke passende at fremsætte konkrete og detaljerede meninger i øjeblikket om, hvordan europæisk lovgivning måtte komme til at se ud i fremtiden.

- Forespørgsel E-1591/02: Kommissionen tager det ærede medlems tydeliggørelse til efterretning.

- Forespørgsel E-1592/02: det ærede medlems spørgsmål vil utvivlsomt blive drøftet på de ovennævnte ekspertmøder.

- Forespørgsel E-1593/02: Kommissionen er opmærksom på det forhold, som det ærede medlem bringer på bane.

- Forespørgsel E-1594/02: Kommissionen kan ikke på nuværende tidspunkt udtale sig detaljeret om, hvordan den europæiske lovgivning måtte komme til at se ud i fremtiden.

(1) EFT C 301 E af 5.12.2002, s. 45.